ИСТРАЖИВАЊЕ О ВОЋЊАЦИМА

ПРАВНИ ОСНОВ

Истраживање о воћњацима 2017. спроводи се на основу Закона о званичној статистици („Службени гласник РС”, број 104/09) и уредби: Уредба о утврђивању плана званичне статистике за 2017. годину.

МЕТОДОЛОШКЕ ОСНОВЕ

Циљ и садржај истраживања

Подаци добијени овим истраживањем допринеће стицању сазнања у вези са реалним стањем у области воћарства, чиме ће се омогућити правилно креирање аграрне политике у Републици Србији. Oво истраживање представља оквир за спровођење редовних годишњих статистичких истраживања којима се прикупљају подаци о површинама и производњи воћа.

Истраживањем се прикупљају подаци о површинама, густини садње и старости за следеће воћне врсте: јабуке, крушке, кајсије и брескве приказани по сортама без обзира да ли су дезертне, или сорте за индустријску прераду. Такође, прикупљају се и подаци о површинама за следеће воћне врсте: шљиве, вишње, малине, трешње, дуње, орахе, лешнике, бадеме, купине и боровнице.

Извештајне јединице

Јединице посматрања су пољопривредна газдинства на територији Републике Србије која имају површине под воћем. Извештајне јединице су пољопривредна газдинства изабрана у узорак овог истраживања.

Обухват истраживања

Из Статистичког регистара пољопривредних газдинстава (СРПГ) у узорак су изабрана породична пољопривредна газдинстава и газдинства правних лица и предузетника која се баве воћарском производњом. Узорак ће обезбедити обухват од најмање 95% од укупно засађених површина обухваћених воћних врста.

Метод и време прикупљања података

За изабрана породична пољопривредна газдинства и газдинства предузетника подаци се прикупљају анкетним методом, на основу Списка изабраних пољопривредних газдинстава формираног из СРПГ. Анкетирање врше саветодавци – стручњаци из области воћарства из 34 Пољопривредних саветодавних и стручних служби (ПССС) које су под надлежношћу Министарства пољопривреде, уносећи податке у апликацију путем лап топ рачунара.

За изабрана пољопривредна газдинства правних лица (привредна друштва, земљорадничке задруге и други облици организовања са статусом правних лица), подаци ће бити прикупљени извештајним методом на основу књиговодствене и друге евиденције којом располаже извештајна јединица. Извештајне јединице правних лица вршиће унос расположивих података самостално у WEB апликацију креирану од стране РЗС-а.

Контролу уноса података вршиће одговорна лица за анкетирање правних лица, запослени у подручним одељењима Завода.

Периодика истраживања је петогодишња.

Истраживање о воћњацима биће спроведено у периоду од 1. октобра до 29. децембра 2017. године.

Обавеза заштите индивидуалних података

Лични и други подаци прикупљени овим истраживањем представљају службене статистичке податке и као такви они су тајни и подлежу посебној заштити, која ће бити обезбеђена у свим фазама реализације истраживања. Непосредни извршиоци су дужни да поступају у складу са Законом о званичној статистици и да податке до којих долазе у току анкетирања чувају као пословну тајну.

Списак и дефиниције основних обележја – индикатора

**Носилац газдинства** је особа (физичко лице) која је економски и законски одговорна за рад газдинства и на чије име функционише дотично газдинство, односно особа која преузима ризике рада.

**Адреса носиоца газдинства** је адреса стварног становања носиоца газдинства (не мора да буде иста као у личној карти).

**Воћњаци** представљају вишегодишње засаде воћа, који заузимају земљиште током дужег периода и дају приносе током више година. Истраживањем су обухваћени засади чија је производња углавном намењена тржишту за одређене воћне сорте (Прилог 1, Упутства за спровођење истраживања о воћњацима). Уколико је на једној површини засађено више различитих сорти или врста воћа (тзв. мешовити засад), површину треба приказати према учешћу сваке сорте или врсте засебно.

**Укупна површина воћњака** представља површину плантажних и екстензивних воћњака заједно на којима су засађена стабла воћа.

**Површина родних воћњака** представља површину са које се добија род. У површину родних воћњака не укључују се површине младих воћних засада која још увек нису способна да дају род и површине напуштених воћњака.

Под **годином садње** подразумева се прва година у којој су стабла достигла фазу вегетативног развоја, тј. дан после постављења стабала на површину са које ће давати род. Постављање стабала на површину са које ће давати принос, односи се на садњу стабала, али и на поступак калемљења (стављања изданка на подлогу). Старост засада се рачуна тако што се година садње узима као прва година.

На тај начин, у истраживање треба укључити и све засаде воћа подигнуте у текућој години, до времена спровођења истраживања па чак и оне засаде који су у фази подизања у време када се врши анкетирање. Сматра се да су овакви млади засади старости од једне године.

Ниво репрезентативности података

Добијени подаци биће репрезентативни за ниво Републике Србије и региона. Републички завод за статистику не располаже подацима за Регион Косово и Метохија.

Усаглашеност са међународним препорукама и стандардима

Истраживање је у складу са Уредбом ЕУ Бр. 1337/2011 која се тиче статистике сталних засада и методологијом Евростата за спровођење истраживања о воћњацима Eurostat Handbook for Structural Statistics on Orchards (Regulation (EU) No 1337/2011, Annex 1).

ОПИС ОРГАНИЗАЦИЈЕ ИСТРАЖИВАЊА

Органи за спровођење истраживања

Одговорни произвођач наведених података јесте Републички завод за статистику.

Газдинства у узорку се анкетирају од стране саветодаваца - стручњака из области воћарства запослених у ПССС и запослени у подручним одељењима Завода, који су дужни да присуствују инструктажи и поступају у складу са Упутством за спровођење Истраживање о воћњацима.

Анкетирање и контролисани унос података траје 90 дана.

Коначна контрола материјала, пондерисање, формирање излазних табела са оценама обележја и публиковање врши се у Републичком заводу за статистику у Београду.

Обавезност давања података

Извештајне јединице дужне су да дају податке Републичком заводу за статистику, у складу са Законом о званичној статистици.

Роковник основних фаза истраживања

Рок за завршетак анкетирања је 29. децембар 2017. године.

Резултати истраживања биће објављени најкасније до 30. септембра 2018. године.

ИНСТРУМЕНТИ ИСТРАЖИВАЊА

Упитник (папирна и WEB форма)

Упутство за спровођење истраживања

Списак публикација у којима се објављују методологија и резултати истраживања

Резултати истраживања биће објављени најкасније до 30. септембра 2018. године и биће доступни у бази података на сајту Републичког Завода за статистику www.stat.gov.rs.

Контакт особa – Лејла Радојичић, локал 299